Fl-10 ta' Ġunju 2016, il-Kunsill qabel rigward il-pożizzjoni ta' negozjar tiegħu dwar il-proposta għal direttiva dwar il-kontroll tal-akkwist u l-pussess ta' armi li tirrieżamina u tikkompleta d-direttiva 91/477/KEE eżistenti. Fuq il-bażi ta' dan il-mandat, il-presidenza ser tibda negozjati mal-Parlament Ewropew hekk kif dan tal-aħħar ikun adotta l-pożizzjoni tiegħu. Ard Van Der Steur, il-Ministru għas-Sigurtà u l-Ġustizzja tan-Netherlands u l-President tal-Kunsill qal: "Wara l-attakki terroristiċi traġiċi f'Pariġi u Brussell il-Ministri għall-Ġustizzja u l-Affarijiet Interni talbu għall-adozzjoni rapida tad-direttiva. B'din id-direttiva l-ġdida l-Presidenza Netherlandiża laħqet bilanċ ġust u ekwu bejn suq intern għall-armi tan-nar permessi minn naħa u t-titjib tas-sigurtà taċ-ċittadini tal-UE min-naħa l-oħra." Id-direttiva riveduta għandha l-għan li tindirizza ċerti dgħufijiet fil-leġislazzjoni eżistenti li ġew identifikati b'mod speċjali wara s-serje ta' attakki terroristiċi li saru fl-Ewropa. L-emendi li jindirizzaw ir-riskji għas-sikurezza u s-sigurtà pubblika jiffukaw fuq: il-kontroll imtejjeb tat-traffikar ta' armi tan-nar; it-traċċabbiltà msaħħa ta' armi tan-nar; miżuri dwar id-diżattivazzjoni u r-riattivazzjoni jew il-konverżjoni ta' armi tan-nar; regoli aktar stretti għall-akkwist u l-pussess tal-armi tan-nar l-aktar perikolużi; il-projbizzjoni tal-użu ċivili tal-armi tan-nar l-aktar perikolużi; it-titjib tal-iskambju ta' informazzjoni rilevanti bejn l-istati membri. Id-direttiva tistabbilixxi regoli minimi u ma tipprevjenix lill-istati membri milli jadottaw u japplikaw regoli aktar stretti. Kuntest Id-Direttiva tal-Kunsill 91/477/KEE dwar il-kontroll tal-akkwist u l-pussess ta' armi kienet oriġinarjament imfassla bħala miżura intiża li tibbilanċja l-objettivi tas-suq intern u l-imperattivi tas-sigurtà rigward armi tan-nar "ċivili". Il-proposta emendatorja ġiet imressqa mill-Kummissjoni Ewropea fit-18 ta' Novembru 2015 fl-isfond ta' sensiela ta' atti terroristiċi li seħħew fl-Ewropa u li żvelaw nuqqasijiet fl-implimentazzjoni tad-direttiva. Ir-rieżami attwali huwa tkomplija tar-reviżjoni tal-2008 u jallinja wkoll il-leġislazzjoni tal-UE mad-dispożizzjonijiet dwar il-Protokoll tan-NU kontra l-Manifattura u t-Traffikar Illeċiti ta' Armi tan-Nar. Proposta għal Direttiva tal-Parlament Ewropew u tal-Kunsill li temenda d-Direttiva tal-Kunsill 91/477/KEE dwar il-kontroll tal-akkwist u l-pussess ta' armi - Approċċ ġenerali Ara l-paġna tal-laqgħa